ועדת החינוך, התרבות והספורט, כנסת 18, פרוטוקול מספר 184, 2010-03-03 09:30

זבולון אורלב: אני מתכבד לפתוח את ישיבת הוועדה.

זבולון אורלב: לפני מספר שבועות, נדמה לי 3 שבועות, נשיאות הכנסת הכירה בדחיפות של הצעות לסדר היום של זאב אלקין, ג'מאל זחאלקה וחנא סוויד.

זבולון אורלב: חברי הכנסת העלו את הסוגיה במליאת הכנסת.

זבולון אורלב: שר החינוך השיב להם ועל-פי החלטת מליאת הכנסת ההצעה לסדר עברה לדיון בוועדה ואנחנו מקיימים כעת את מצוות המליאה.

זבולון אורלב: הסוגיה היא צו שר הביטחון להעניק הכרה זמנית למכללה האקדמית יהודה ושומרון באריאל כמרכז אוניברסיטאי אריאל בשומרון.

זבולון אורלב: לפני מונח הצו.

זבולון אורלב: כתוב כאן: "הכרה זמנית".

זבולון אורלב: אגב, קיבלתי הערות שונות לגבי הכותרת המדויקת של ההצעה לסדר, שהיא נושא הדיון כאן בוועדה.

זבולון אורלב: אמרה לי מנהלת הוועדה כי התקשרו אלי כל מיני גורמים וכל אחד משך את השמיכה לכיוון שלו.

זבולון אורלב: לכן ביקשנו מהלשכה המשפטית שלנו שתכתוב לנו באופן מדויק את סדר היום.

זבולון אורלב: הצו נמצא בפניי ומי שחתום עליו זה אבי מזרחי, אלוף, מפקד כוחות צה"ל באזור יהודה ושומרון.

זבולון אורלב: זה לא שר הביטחון אבל ההגדרה כאן היא "צו שר הביטחון".

עדנה הראל: זה לא צו.

עדנה הראל: אנחנו עדיין מבקשים לתקן את זה.

עדנה הראל: זה צו המפקד הצבאי.

זבולון אורלב: הבקשה שלכם לתיקון נרשמה.

זבולון אורלב: על כל פנים, גם אם באופן פורמאלי, זה לא צו שר הביטחון ואני מעיד שמי שחתום בפני זה אלוף מפקד כוחות צה"ל באזור יהודה ושומרון – זה לא אלוף פיקוד המרכז?

יגאל כהן אורגד: זה אלוף פיקוד המרכז.

זבולון אורלב: שינו את השם?

יגאל כהן אורגד: בתפקידו בנושאים האזרחיים.

זבולון אורלב: יש לו כמה כובעים?

זבולון אורלב: אני יודע שאין לו כיפה אחת אפילו.

זבולון אורלב: ברור לגמרי, ידוע ומן המפורסמות שההחלטה היא החלטה של שר הביטחון.

זבולון אורלב: אם מישהו מוכן להכחיש זאת שיכחיש.

זבולון אורלב: אני מזמין הכחשות לעניין הזה.

זבולון אורלב: מידע אישי, אני מעיד בפניכם שלא נוקף האלוף אצבע אלא אם כן מישהו הורה לו מלמעלה לנקוף את האצבע בעניינים כגון אלה וגם בעניינים אחרים, כמו צו ההקפאה שיצא על הבנייה ביהודה ושומרון וכן גם בעניין הזה.

זבולון אורלב: לטעמי, אני לא רואה בזה פסול.

זבולון אורלב: אני לא רואה פסול שדרג מדיני יכול להורות על מדיניות כזאת או אחרת.

זבולון אורלב: אני יכול לספר קוריוז.

זבולון אורלב: אנחנו נמצאים בכנסת ה-18.

זבולון אורלב: בכנסת החמש עשרה, בעת שכיהנתי גם אז כיו"ר ועדת החינוך והתרבות וחבר הכנסת יוסי שריד היה שר החינוך.

זבולון אורלב: הוא חיפש סוסים לדהור עליהם כדי לחדד את מדיניותו ומדיניות מפלגתו מרצ.

זבולון אורלב: היחסים האישיים שלנו היו מעולים והם כאלה עד היום, אני מאוד מכבד אותו.

זבולון אורלב: אני חושב שהוא היה משרי החינוך הטובים.

זבולון אורלב: הוא אמר לי: תשמע, אני אומר לך את זה בצורה ברורה וגלויה.

זבולון אורלב: אני החלטתי לבטל את המועצה להשכלה גבוהה ביו"ש.

זבולון אורלב: לא צריכים שם מועצה להשכלה גבוהה.

זבולון אורלב: מה, זאת מדינה בתוך מדינה?

זבולון אורלב: אמרתי לו: מר שריד, בשם הציונות הדתית ובשם המחנה הלאומי מברך אותך בברכה רבה ונאמנה.

זבולון אורלב: אתה תזכה להוקרה רבה מאוד של המחנה הלאומי אם תבטל את המועצה להשכלה גבוהה ביו"ש.

זבולון אורלב: הוא הבין היטב את הודעתי והתעשת.

זבולון אורלב: אחרי זמן קצר הוא חזר אלי ואמר: זבולון, הבנתי את העניין, שאם אני מבטל את המועצה להשכלה גבוהה ביו"ש אני ב עצם מספח את המוסדות להשכלה גבוהה במדינת ישראל ואני כמובן מתנגד לכך בכל תוקף.

זבולון אורלב: מאז הוא היה חסיד גדול מאוד לשמור על עצמאותה של המועצה להשכלה גבוהה ביו"ש.

זבולון אורלב: אני מודה שבתקופה שעבדתי עם השר המר, זכרו לברכה, היה אחד מהוגי הרעיון להקים את המועצה הזאת ונדמה לי אפילו שהוא היה המקים הראשון שלה, כדי לאפשר למוסדות האקדמיים, ויש אלה שלושה כאלה: המרכז האוניברסיטאי באריאל, מכללת הרצוג בגוש עציון ומכללת אורות באלקנה.

זבולון אורלב: ובכן, כאמור, בד' באדר, תש"ע, 18.2.2010 חתם מפקד כוחות צה"ל באזור יהודה ושומרון על תעודת ההכרה, שהיא בעצם נתנה הכרה למכללה האקדמית יהודה ושומרון באריאל, כמרכז אוניברסיטאי אריאל בשומרון.

זבולון אורלב: אני מודה שכאיש פוליטי אני לא מתכוון להיות כאן אובייקטיבי.

זבולון אורלב: אני מכיר את המכללה הזאת בכל תקופת עבודתי במערכת החינוך בתפקידים השונים שעשיתי וגם מביקורים שערכתי.

זבולון אורלב: אני יודע שההכרה הזאת היא רק גושפנקה רשמית למציאות אקדמית שהיתה ידועה כבר שנים אחדות, שהמכללה שדרגה את עצמה ומבחינת הרמה האקדמית שלה היא בהחלט ראויה.

זבולון אורלב: אין לי שום יכולת שפיטה אקדמית ואני לא נותן הכרות ולא שולל הכרות, אבל אני יכול להעיד בפניכם מה אמרו בפני מיטב הכוחות האקדמיים במדינת ישראל, איש איש בתחומו, אם זה בתחום האלקטרומגנטיקה, אם זה בתחום הרובוטיקה ואם זה בתחום מדעי הרוח ומדעי החברה.

זבולון אורלב: בסופו של דבר, כשאתה מדבר עם הפרופסורה אתה מגיע למסקנה.

זבולון אורלב: אין לי ספק שהעיכוב בהכרה היה עיכוב פוליטי לשמו, עיכוב פוליטי לשמו.

זבולון אורלב: ההצלחה של ההכרה הזאת היא שהצלחנו להזיז הצידה את השיקולים הפוליטיים.

זבולון אורלב: אם לא היו שיקולים פוליטיים, לדעתי המכללה היתה זוכה בדין להכרה הזאת כבר לפני שנים אחדות, אם היו שופטים אותה באופן אובייקטיבי.

זבולון אורלב: מל"ג יו"ש מורכב ממיטב הפרופסורים.

זבולון אורלב: נמצא איתנו כאן יו"ר מל"ג יו"ש ואחרים שהם פרופסורים ברמה הגבוהה ביותר של מדינת ישראל וזוכים להערכה במל"ג ישראל.

זבולון אורלב: הם יכולים להעיד שכל העיכוב כאן היה עיכוב פוליטי.

יגאל כהן אורגד: לא יכול להיות חבר במל"ג יו"ש אדם שהוא לא חבר מל"ג או חבר מל"ג לשעבר.

זבולון אורלב: אמרתי.

זבולון אורלב: אם לא אמרתי את זה אז אני אומר את זה.

זבולון אורלב: הם זוכים להערכה רבה.

זבולון אורלב: הם חברים במל"ג והם החברים היותר בכירים והיותר מוערכים.

זבולון אורלב: כל השנים היתה הקפדה שמל"ג יו"ש לא יצטייר כמו איזו מריונטה או בובה והוא חף מכל שיקולים פוליטיים ונתון אך ורק למרות השיקולים האקדמיים.

זבולון אורלב: לצערי, השיקולים הפוליטיים הם אלה שעיכבו את העניין.

זבולון אורלב: אשר על כן אנחנו מקיימים את הישיבה.

זבולון אורלב: הואיל ואף אחד מחברי הכנסת שיזמו את הדיון במליאה לא נמצא פה, אז לפחות השתדלתי למלא את מקומם ואני רוצה לנצל את ההזדמנות הזאת ולברך את המרכז האוניברסיטאי באריאל.

זבולון אורלב: אני הייתי שותף למאבק טרם ההכרה.

זבולון אורלב: לדעתי זה היה מאבק מכוער של המל"ג נגד השם שרשם העמותות אישר לעמותה לקרוא לעצמה "המרכז האוניברסיטאי" כבר לפני שנים אחדות.

זבולון אורלב: אני מודה שלא היססתי להתערב במל"ג שימתין לקבלת החלטה שיפוטית או החלטה שמי שמוסמך לה זה המל"ג כולו.

זבולון אורלב: זה הגיע עד כדי כך שהיו איומים של המל"ג שהוא יפרסם לסטודנטים שמי שיירשם במרכז האקדמי אריאל לא יזכה לתעודה אקדמית מוסמכת.

זבולון אורלב: עד כדי כך.

זבולון אורלב: יגאל יתקן אותי, ממש ברגע האחרון הצלחנו לשכנע אותם להימנע מהצעד הזה יחד עם צעדים משפטיים - - -

יגאל כהן אורגד: אדוני היושב ראש, מבחינה זאת היית כמו אלה שהצילו את צפת.

יגאל כהן אורגד: צפת, כידוע לכם, ניצלה מהכיבוש בדרך הנס ובדרך הטבע.

יגאל כהן אורגד: בדרך הטבע מקובלים אמרו כל השבוע תהילים, ובדרך הנס, שהפלמ"ח הגיע ברגע האחרון.

יגאל כהן אורגד: אז זאת פעולה שלך והפניה לבג"צ יחד.

זבולון אורלב: בשבילי השיא הוא כשהאלוף חתם ושר הביטחון הסיר את הוטו שלו שארך כמה שנים מיותרות.

זבולון אורלב: בשבילי זאת היתה שמחה כפולה, שהמשפחה האקדמית במדינת ישראל קיבלה תוספת ותגבור מאוד רצינית.

זבולון אורלב: כולנו מבינים שעתידנו הוא בהעצמה של המערכת האקדמית.

זבולון אורלב: בקדנציה הזאת זכינו להכרה כמרכז אוניברסיטאי באריאל.

זבולון אורלב: עכשיו גם מוקם בית הספר לרפואה בצפת.

זבולון אורלב: אני מאמין שככלל שהמערכת האקדמית תתעצם, כך ייטב למדינת ישראל.

זבולון אורלב: צריך גם לומר שעל-פי מיטב ידיעתי, המרכז האוניברסיטאי התחייב שבחמש שנים לא יידרש תקציב נוסף בכדי שהעוגה הקיימת לא תהיה מחולקת למנות קטנות יותר.

זבולון אורלב: בתום התקופה, בוודאי גם אז לא יצטרכו לחלק את העוגה למנות קטנות יותר ושר החינוך יצטרך לדאוג, יחד עם הממשלה, לתוספת תקציב.

יגאל כהן אורגד: ישנה התחייבות של שר האוצר.

זבולון אורלב: יגאל כהן אורגד הוא שר אוצר לשעבר.

זבולון אורלב: אתה יודע מה זאת התחייבות של שר אוצר כי אתה שר אוצר לשעבר.

זבולון אורלב: תמיד אני אומר ש"לשעבר" זה תואר קבוע, אי-אפשר לקחת את זה ממך.

זבולון אורלב: עד כאן דבריי.

זבולון אורלב: חבר הכנסת אלכס מילר, בבקשה.

אלכס מילר: תודה אדוני היושב ראש.

אלכס מילר: ראשית, אני שמח שזה רשמי ושסוף סוף אנחנו יכולים להודות ולברך על-כך שהמוסד האקדמי באריאל מקבל באופן רשמי הכרה כאוניברסיטה.

אלכס מילר: אני יכול להגיד, אדוני היושב ראש, שכאשר "ישראל ביתנו" חתמה על הסכמים קואליציוניים, זה היה הסעיף המרכזי של ההסכמים הקואליציוניים של "ישראל ביתנו" עם "הליכוד".

אלכס מילר: כל סיעות הבית חתמו על הסכם קואליציוני שמכריח בעצם להכיר במוסד האקדמי באריאל כאוניברסיטה.

אלכס מילר: זה בעקבות החלטת הממשלה משנת 2005.

אלכס מילר: אנחנו ביקשנו ליישם את החלטת הממשלה הזאת.

אלכס מילר: אני שמח ששר הביטחון ואלוף הפיקוד חתמו בסופו של דבר על הצו והסטודנטים במוסד יוכלו להמשיך בלימודים האקדמאים שלהם כסטודנטים באוניברסיטה.

אלכס מילר: זה דבר חשוב מאוד.

אלכס מילר: בנוסף לכך, אם אני לא טועה, כחבר נשיאות זכור לי שהפניה לקיים את הדיון היתה גם מחבר הכנסת זחאלקה.

זבולון אורלב: אלקין, זחאלקה וסוויד.

אלכס מילר: חבר הכנסת זחאלקה ביקש את הדיון הזה.

אלכס מילר: עם כל הכבוד הבן אדם שנמצא כרגע – כולנו יודעים שבאוניברסיטאות ברחבי העולם מתקיים כרגע שבוע כנגד מדינת ישראל.

אלכס מילר: האדם הזה נמצא כאורח בשבוע הזה, מסתובב בעולם באוניברסיטאות בעולם ונותן הרצאות כנגד המדינה שלנו.

אלכס מילר: נמצאים פה שר האוצר לשעבר, נשיא המוסד, אתה אדוני היושב ראש, חברי הכנסת, אנשי המוסד, שכולכם מכירים את מערכת החינוך ואת ההשכלה הגבוהה בארץ.

אלכס מילר: אני שמח שבמע

אלכס מילר: מד הזה אנחנו יושבים כאן ומברכים על ההחלטה ולא נצטרך לשמוע את הדברים ההזויים שהיו אמורים להישמע מפיו של אדם שמקבל משכורת ממדינת ישראל, מסתובב בעולם ומשמיץ את מדינתנו.

זבולון אורלב: תודה רבה.

זבולון אורלב: חברת הכנסת עינת וילף, בבקשה.

עינת וילף: אמנם ההחלטה הזאת התקבלה על ידי יושב ראש המפלגה שלי אבל אני יודע שהוא עשה אותה בלא חדווה.

עינת וילף: אמנם אני יודעת שאתם שמחים אבל לי חבל על ההחלטה הזאת.

עינת וילף: זאת החלטה שנעשתה בסופו של דבר כחלק משיקולים פוליטיים של הסכמים קואליציוניים.

עינת וילף: המועצה להשכלה גבוהה של מדינת ישראל כבר שנים רבות מבהירה שאין צורך באוניברסיטה נוספת, לא מהצד הזה של הקו הירוק ולא מהצד השני.

עינת וילף: חבל שבסופו של דבר התקבלה ההחלטה הזאת.

עינת וילף: אם כבר יש מקום לאוניברסיטה נוספת בישראל, וזו גם אמירה של המועצה להשכלה גבוהה, היא צריכה להיות בגליל.

עינת וילף: זה המקום הנכון לשים אוניברסיטה נוספת.

עינת וילף: חבל שבסופו של דבר ההחלטה הזאת כנראה תבוא על חשבון פיתוח אוניברסיטה בגליל.

עינת וילף: לא היה לזה מקום.

עינת וילף: זאת החלטה פוליטית.

עינת וילף: חבל שהחלטה על הקמת אוניברסיטה מתקבלת משיקולים פוליטיים ולא משיקולים מקצועיים.

עינת וילף: דיברו על זה שאין מקום לאוניברסיטה נוספת.

עינת וילף: זה צריך להיות השיקול המקצועי.

עינת וילף: חבל שהתקבלה כאן החלטה פוליטית על פני השיקול המקצועי, שאם כבר תוקם אוניברסיטה בישראל היא תוקם בגליל.

אלכס מילר: בהסכמים הקואליציוניים של "ישראל ביתנו" כתוב: "ישום החלטת ממשלה", שזה הקמת אוניברסיטה באריאל ובגליל.

אלכס מילר: צר לי על כך שמפלגת העבודה, כאשר היא חתמה על הסכמים קואליציוניים, לא טרחה להכניס את הנושא הזה לתוך ההסכמים שלה.

עינת וילף: אצלנו זה רק גליל.

זבולון אורלב: חברת הכנסת וילף, אני רוצה לומר לך עוד אינפורמציה.

זבולון אורלב: למעשה כל הקמת ארבע אוניברסיטאות מהשש הקיימות, מלבד המרכז האוניברסיטאי שזה השביעי, היתה כרוכה בהתנגדות נחרצת של יתר האוניברסיטאות.

זבולון אורלב: אם זה היה תלוי באישור האוניברסיטה העברית, אוניברסיטת תל אביב לא היתה קמה.

יגאל כהן אורגד: אני רוצה לתקן.

יגאל כהן אורגד: ההתנגדות לאוניברסיטת ירושלים לא היתה מתוך ארץ ישראל המנדטורית.

יגאל כהן אורגד: היא היתה מאוניברסיטת ביירות שראתה בזה תחרות ישירה.

עינת וילף: אפשר ללכת להיסטוריה, עדיין, אם כבר אוניברסיטה שביעית, אז אוניברסיטה בגליל.

זבולון אורלב: היה מאבק קשה מאוד לאשר את אוניברסיטת חיפה.

זבולון אורלב: היה מאבק קשה מאוד לאשר את אוניברסיטת בן-גוריון בנגב.

זבולון אורלב: לשמחתי, אנשי חזון, שהם לא בהכרח היו חברי המל"ג, ידעו להתגבר על ההתנגדות של מי שאז היתה חבורה מאוד סגורה ונשארה חבורה סגורה, שמאוד חששו להוסיף עוד אנשים למסגרת הזאת.

זבולון אורלב: צריך לומר ביושר, ההתנגדות זאת התנגדות מסורתית שלא החלה אחרי גמר הרשימה של 6שש האוניברסיטאות, היא החלה הרבה קודם.

עינת וילף: דווקא בשל כך, חבל לי שהשביעית היא לא בגליל.

זבולון אורלב: אני מוכרח לומר לך שאין לי ספק שאוניברסיטה בגליל תקום.

זבולון אורלב: בכנסת הקודמת היתה הצעת החוק בעניין.

זבולון אורלב: עמדתי בראש קבוצה של חברי כנסת מכל סיעות הבית, בעקבות מלחמת לבנון השנייה, ודרשנו להכיר בשש הקמפוסים שפועלים היום בגליל, כמו תל-חי, גליל מערבי, עמק יזרעאל, עמק הירדן, אורט בראודה ומכללת צפת, כאוניברסיטה רב קמפוסית של הגליל, כולל התוספת של בית הספר לרפואה בצפת, כולל הקמת שני מכוני מחקר.

זבולון אורלב: לצערי אין לזה עדיין רוב.

זבולון אורלב: אין לי ספק שהאוניברסיטה הזאת קום תקום.

זבולון אורלב: אני מאוד מקווה שעם תחילת תהליך של הגדלת התקציבים להשכלה גבוהה, יישום כזה או אחר של ועדת שוחט, שיחזיר קרוב ל-2.5 מיליארד שקל להשכלה הגבוהה,, ניתן בהחלט יהיה לדבר על אוניברסיטה בגליל.

זבולון אורלב: בשונה ממכללת אריאל, שיכולה להיות מוכרזת כמרכז אוניברסיטאי ללא תוספת תקציב, בגליל דרושה השקעה כספית גדולה.

זבולון אורלב: אני אשמח, אם את מוכנה להיות שותפה לחדש את הצעת החוק שלנו, למרות שאני לא בעד זה שמחוקק יקבע איפה יקומו אוניברסיטאות כי אנחנו שוללים כוח מהמל"ג.

זבולון אורלב: אבל לעיתים גם המחוקק צריך לסמן דרך למועצה להשכלה גבוהה ולא להגיד שהוא משאיר את המגרש הזה חופשי לחלוטין משיקולים אחרים.

זבולון אורלב: הגיע שר החינוך.

זבולון אורלב: אנחנו מקדמים בברכה את שר החינוך גדעון סער, שביקש באופן מיוחד לקחת חלק ולהשתתף בישיבה הזאת.

גדעון סער: אני אשתתף בה מספר דקות ספורות, אני מקווה שתמחל לי.

זבולון אורלב: יש לי ברירה?

זבולון אורלב: רשות הדיבור ליו"ר מל"ג יו"ש, פרופסור אלטשולר.

זבולון אורלב: תתייחס בדבריך לשאלה האם ההחלטה היא החלטה ראויה?

זבולון אורלב: החלטה פוליטית, לא פוליטית?

זבולון אורלב: פרופסור אלטשולר, היתה מחלוקת.

זבולון אורלב: חברת הכנסת וילף טוענת שההכרה היא החלטה פוליטית.

זבולון אורלב: אני טענתי שעיכוב ההכרה זאת החלטה פוליטית.

עמוס אלטשולר: אני מניח שההחלטה של הממשלה בזמנו ב-2005 היתה החלטה פוליטית, אבל מכאן ואילך, כאשר הכדור עבר אלינו, למל"ג יו"ש ולנו אין שיקולים כלל, השיקולים היו אקדמיים בלבד.

זבולון אורלב: מי החברים במל"ג יו"ש?

עמוס אלטשולר: פרופסור יהודה פרידלנדר, פרופסור ברכה רגר, פרופסור אליעזר גלעדי, פרופסור מאיר ניצן, ד"ר אברהם רוחלי, פרופסור עמוס רולידר.

עמוס אלטשולר: יש 17 חברים.

זבולון אורלב: ההחלטה במל"ג יו"ש התקבלה פה אחד?

עמוס אלטשולר: לא, היתה במחלוקת.

עמוס אלטשולר: יש במל"ג יו"ש אנשים בעלי דעות שונות, גם בעלי דעות פוליטיות שונות והפוליטיקה השתקפה גם כאן במידה מסוימת.

עמוס אלטשולר: אבל הדרך שבה התקבלה ההחלטה היתה כדלקמן: מל"ג יו"ש הקימה ועדה של חברים מחוץ למל"ג יו"ש, בכירי האקדמאים במדינת ישראל, אנשים שאחד מהם היה חתן פרס נובל.

עמוס אלטשולר: אגב, הוא נבחר לוועדה יום לפני שנודע לו שהוא נבחר לקבל את פרס נובל.

עמוס אלטשולר: מדובר בפרופסור אומן.

עמוס אלטשולר: ישנם שם ארבעה חתני פרס ישראל.

זבולון אורלב: אם אתה יודע את שמם של חברי הוועדה, זה חשוב גם לצורך הפרוטוקול.

עמוס אלטשולר: פרופסור ישראל אומן, פרופסור מאיר ווילצ'יק ממכון ויצמן, פרופסור דניאל שפרברג מבר אילן, דוד חסון מהטכניון ויובל נאמן ז"ל.

עמוס אלטשולר: על-פי בקשת שרת החינוך דאז מוניתי להיות יו"ר הוועדה.

עמוס אלטשולר: קיימנו כמה וכמה דיונים, ביקרנו במוסד הגענו למסקנה פה אחד שיש מקום להכיר במוסד כאוניברסיטה בשלבים, כאשר בשלב ראשון ההכרה תהיה זמנית.

עמוס אלטשולר: קבענו רף שעל המוסד להגיע אליו לפני שיקבל את ההכרה הסופית כאוניברסיטה והעברנו את ההמלצה למליאת מל"ג יו"ש.

עמוס אלטשולר: ההמלצה הזאת אושרה בשינויים על-ידי מל"ג יו"ש.

עמוס אלטשולר: השינויים באו כדי להיות מתואמים עד כמה שאפשר עם ות"ת, כיוון שהדברים לא נעשו בלי לערב את ות"ת בעניין.

עמוס אלטשולר: ההחלטה שונתה כך שבמקום 3 שנים של הכרה זמנית היא תהיה 5 שנים ובתנאי שהרף יתמלא ועם הגבלת נוספות כגון, שאם ות"ת או מל"ג ישראל יקבע קריטריונים שמוסד שרוצה להיות אוניברסיטה צריך לקיים, הקריטריונים האלה יחולו גם על המוסד הזה, על אריאל, ועוד כהנה וכהנה דברים.

עמוס אלטשולר: קבענו סייגים, קבענו רף וההחלטה אושרה לפני כשנתיים וחצי.

עמוס אלטשולר: אז לא ידענו שדרוש אישור של אלוף הפיקוד לדבר הזה.

עמוס אלטשולר: מאז ואילך, על הנקודה הזאת של אישור אלוף הפיקוד, הדברים התגלגלו בצורה פוליטית מלאה ולא היינו מעורבים כלל בעניין.

עמוס אלטשולר: לכן, מכאן ואילך אין לי מה להוסיף.

עמוס אלטשולר: אני רק אומר שההחלטה שלנו התקבלה כמעט פה אחד, כלומר, היה פה אחד שהתנגד, אולי שניים.

זבולון אורלב: מתוך ה-17?

עמוס אלטשולר: לא כולם היו נוכחים אבל היה רוב גדול מאוד.

זבולון אורלב: חשוב לומר שבתעודת ההכרה כותב אלוף הפיקוד: "הנני מאשר את החלטות המועצה להשכלה גבוהה יהודה ושומרון מיום 30.6.2006 ומיום 16.7.2007".

זבולון אורלב: הוא מאשר כאן החלטה שהתקבלה לפני 3 שנים.

עמוס אלטשולר: אני רוצה להוסיף עוד דבר.

עמוס אלטשולר: יש אולי מידה מסוימת של אי דיוק בשם.

עמוס אלטשולר: אנחנו אישרנו הכרה זמנית כאוניברסיטה.

עמוס אלטשולר: בתקופת ההכרה הזמנית רשאי המוסד לקרוא לעצמו "מרכז אוניברסיטאי".

זבולון אורלב: על כל פנים, באישור נכתב שהשם הרשמי הוא "מרכז אוניברסיטאי אריאל בשומרון".

זבולון אורלב: אנחנו מקדמים בברכה סטודנטים מהמרכז האוניברסיטאי אריאל בשומרון, ברוכים הבאים.

זבולון אורלב: אדוני השר, בבקשה.

גדעון סער: תודה אדוני היושב ראש.

גדעון סער: חשבתי שנכון שאשתתף בישיבת ועדת החינוך בנושא.

גדעון סער: כפי שהוצג על ידי פרופסור אלטשולר, אנחנו מדברים על תהליך שראשיתו בהחלטת הממשלה לפני 5 שנים, ממשלה בראשותו של אריאל שרון.

גדעון סער: אני אצטט מההחלטה מיום בו קבעה הממשלה: "שהיא רואה חשיבות לאומית בהסבת המכללה אקדמית יהודה ושומרון באריאל כאוניברסיטה כמנוף לחיזוק מערכת ההשכלה הגבוהה באזור".

גדעון סער: החלטה זאת לא שונתה או בוטלה על-ידי הממשלות שבאו אחרי אותה ממשלה.

גדעון סער: בהתאם לחוות דעת של המשנה ליועץ המשפטי לממשלה, האפשרות להסב את המוסד לאוניברסיטה הועברה, בהיבט האקדמי, החלטת מל"ג יו"ש, לקבלת עמדת ות"ת בהיבט התקציבי.

גדעון סער: מל"ג יו"ש החליטה בעצם ב-30.8.2006, אז כבר כיהנה ממשלה אחרת, שלמוסד תינתן הכרה זמנית כמרכז אוניברסיטאי, כאשר נקודת הזמן נקבעה למועד שהמוסד יעמוד בתנאי סף אקדמיים מסוימים.

גדעון סער: ביולי 2007 אישרה מל"ג יו"ש שהמוסד עמד בתנאי הסף ואישרה את שינוי מעמד המוסד.

גדעון סער: הזכיר בצדק פרופסור אלטשולר, שההחלטה של מל"ג יו"ש מאוגוסט 2006, הסתמכה על המלצות ועדת הערכה לבחינת הפעילות האקדמית במוסד, שהורכבה מפרופסורים מאוד רציניים משש אוניברסיטאות מחקר בישראל.

גדעון סער: זה הועבר, כמובן, לאישור והעמדה של משרד המשפטים היתה שנדרש אישור של מפקד האזור על-מנת ליתן תוקף או להשלים את המהלך.

גדעון סער: התהליך הזה, במהלך הממשלה הקודמת, עוכב על ידי הדרג המדיני.

זבולון אורלב: על-ידי הדרג המדיני שקוראים לו שר הביטחון.

גדעון סער: אני חושב שגם לשרת החינוך דאז היתה עמדה שונה בעניין הזה.

גדעון סער: לדרג המדיני באותה שעה לא היה עניין כנראה לקדם את התהליך.

גדעון סער: בממשלה הזאת העמדה של הדרג המדיני היתה שונה, דהיינו, שיש להמשיך את התהליך שהחל במרץ 2005.

גדעון סער: בעניין הזה היו שיחות שהיו שותפים להם ראש הממשלה, שר הביטחון ואנוכי.

גדעון סער: המהלך היה כרוך בהסכמות שונות.

גדעון סער: בעצם זה דבר שהיה קיים עוד משלבים הרבה יותר מוקדמים, שהמכללה התחייבה לא לדרוש תקציב במשך תקופה מסוימת.

גדעון סער: עוד כשאולמרט היה שר אוצר בממשלתו של אריאל שרון היא חזרה על ההתחייבות הזאת.

גדעון סער: היתה אמירה שבטרם ייעשה מהלך שהמשמעות שלו היא הכרה כאוניברסיטה, תישמע עמדת ות"ת, לכשהדבר הזה יהיה אקטואלי.

גדעון סער: בסופו של דבר, באמת אלוף הפיקוד חתם על הצו.

גדעון סער: להבנתי, הויכוח הזה הוא מאחורינו.

גדעון סער: היו בו דעות שונות.

גדעון סער: היו כאלו שהתייחסו לאנומליה בעובדה שהמל"ג, המועצה להשכלה גבוהה, שהיא הגורם הסוברני והמשפטי הרלוונטי לגבי מוסדות אחרים, היא לא הגורם אשר לפי הדין - זאת היתה חוות הדעת המשפטית המחייבת - הגורם שאמור להכריע בבקשה הזאת.

גדעון סער: כל מה שאני יכול להגיד, שכל עוד חוק השיפוט והמנהל הישראלי לא מוחלים על יהודה ושומרון המצב המשפטי הוא אכן כזה.

זבולון אורלב: השאלה היא של מי שיקול הדעת, של שר הביטחון?

גדעון סער: שר הביטחון הוא לא הגורם המוסמך.

גדעון סער: הגורמים אשר חיוו דעה מקצועית בהיבטים השונים היו ות"ת, שהיתה לה הסתייגות ובהיבט האקדמי.

גדעון סער: היה מל"ג יו"ש שגם היתה ועדה מקצועית שבחנה את ההיבט האקדמי.

גדעון סער: בסופו של דבר, ההחלטה של מל"ג יו"ש היתה טעונה אשרור על ידי צו אלוף.

גדעון סער: עכשיו אומרים, מה צו אלוף?

גדעון סער: יש כאלה שלא נראה להם מוזר שצו אלוף – אם, למשל, אדם חתם חוזה בכסף מלא לבנות בית, נראה להם סביר שצו אלוף יכול להפקיע את זה.

גדעון סער: זה משטר משפטי שונה בהקשרים שונים.

גדעון סער: יש כאלה שיכול להיות על פי השקפת עולם מדינית מסוימת זה נוח להם בהקשר אחד ופחות נוח להם בהקשר אחר, אבל אין מחלוקת מהצד המשפטי שזה הדין.

זבולון אורלב: השאלה, אדוני השר, האם העיכוב של כמעט 3 שנים הוא עיכוב פוליטי לגיטימי?

זבולון אורלב: למה המסכה הזאת?

גדעון סער: בעניין זה יש תפישות שונות.

גדעון סער: עמדת מל"ג, לגבי הפיכה של כל מכללה לאוניברסיטה היא שאין לזה מקום היום.

גדעון סער: דהיינו, אין מקום לאוניברסיטת מחקר נוספת בישראל.

גדעון סער: זאת עמדה העקבית של המועצה להשכלה גבוהה ולכן צריך לערב פה בין שיקולים שהם שיקולים מדיניים לבין שיקולים שהם שיקולים שהם בתפישה אקדמית – אגב, לגיטימי לחלוק עליהם.

גדעון סער: ות"ת, למשל, בתקופה מסוימת אמרה שצריך להיות דרג ביניים כמו מכללה אוניברסיטאית, בין מכללות לבין אוניברסיטאות.

גדעון סער: אגב, זאת עמדה שנראית לי מאוד הגיונית אם כי ות"ת חזרה בה מהעמדה הזאת במהלך התהליך ונקטה עמדה חדשה.

גדעון סער: היתה החלטת מל"ג ובעקבותיה ות"ת שהיא ועדת משנה של המל"ג, שינתה את עמדתה.

גדעון סער: אני רק אומר שאם היה דרג ביניים כזה, היה יותר קל למי שמתנגד לבסס התנגדות.

גדעון סער: בהיעדר דרך ביניים כזה, כביכול אין איזה פרמטר אשר אם מוסד עומד בו, הוא יכול לטעון שהוא רשאי להיות אוניברסיטה.

גדעון סער: אני לא נכנס לכל ההיבט הזה.

גדעון סער: זה בטח היבט שכשתיקבע מדיניות אז נצטרך לתת עליו את הדעת, האם צריך לשנות את הקו הזה או לא צריך לשנות את הקו הזה.

גדעון סער: מבחינת הסמכות המשפטית, הסמכות היתה כזאת.

גדעון סער: להערכתי היו בכל עמדה מעורבים שיקולים מדיניים ושיקולים לגבי מדיניות אקדמית נכונה.

גדעון סער: דבר אחד אני רוצה להבהיר, כי אני בשום שלב לא עשיתי מהנושא הזה דגל, לא הצהרתי הצהרות ולא הפכתי אותו לקרדום לחפור בו.

זבולון אורלב: אגב, לפני שנכנסת סיפרת שהעמדה המסורתית של המל"ג היא להתנגד להקמת אוניברסיטה חדשה היא לא עמדה חדשה.

זבולון אורלב: היא עמדה שיש לה יסודות בעבר הרחוק.

זבולון אורלב: כבר בהקמת אוניברסיטת תל-אביב היתה התנגדות, אוניברסיטת חיפה היתה התנגדות, אוניברסיטת באר-שבע היתה התנגדות, בבר-אילן היתה התנגדות.

זבולון אורלב: זאת עמדה מסורתית.

גדעון סער: נכון.

גדעון סער: יש זרם ביקורתי שמבקר את זה אבל אכן זאת העמדה.

גדעון סער: העמדה הזאת, להערכתי, אם מחר תעמוד שאלה של מוסד אחר, אשר הוא איננו בגדר מל"ג יו"ש אלא בגדר מל"ג ישראל, אני מניח שהעמדה תהיה זהה, אני לא חושב שהיא תהיה זהה.

גדעון סער: לגיטימי לחלוק עליה ולבקר אותה, בין היתר על בסיס ניסיון העבר שאותו ציינת עכשיו.

גדעון סער: בסופו של דבר, אין אנשים היום שחולקים שהיה נכון להקים את אותן אוניברסיטאות.

גדעון סער: יכול להיות שכעבור זמן אנשים יגידו שהיה נכון לשדרג את מכללת אריאל.

זבולון אורלב: אני עדיין זוכר את הויכוח על הקמת נדבך המכללות.

גדעון סער: אדוני היושב ראש, אני רוצה לסכם בהיבט אחרון.

גדעון סער: קיבלתי פניה של פרופסורים מאוניברסיטאות שונות להחרים או לא לקבל את החלטת מל"ג יו" ולהחרים את המוסד הזה ולא לשתף איתו פעולה, לא לאשר לו תכניות וכדומה.

גדעון סער: אני אומר מראש שאני דוחה את הפניה הזאת.

גדעון סער: היה פה מסלול.

גדעון סער: המסלול הזה לווה בגורמים המשפטיים.

גדעון סער: המוסד זכה למעמד מסוים והמועצה להשכלה גבוהה תפעל על-פי דין, גם אם מותר לי להניח שאם השאלה הזאת היתה מובאת לא לפתחו של מל"ג יו"ש אלא לפתח המל"ג, יכול להיות שהתוצאה היתה שונה.

גדעון סער: אני לא אומר את זה בביטחון, אני אומר שיכול להיות.

גדעון סער: כאמור זה לא המצב המשפטי ולכן אני חושב שצריך לכבד את ההכרעות שהתקבלו במסלול החוקי המקובל.

זבולון אורלב: תודה רבה, אדוני השר.

זבולון אורלב: חברת הכנסת עינת וילף, בבקשה.

זבולון אורלב: חברת הכנסת עינת וילף היא חברה חדשה בוועדת החינוך.

גדעון סער: היא חברה חדשה בוועדה אבל היא מוכרת לי הרבה קודם לכן.

גדעון סער: אני מנצל את ההזדמנות גם כדי להודות לה על עצותיה הטובות לאורך זמן, בעיקר בכל מה שנוגע לסוגיות של אקלים בית ספרי, משמעת ומאבק באלימות.

עינת וילף: תודה.

גדעון סער: אני ממליץ לקרוא את ספרה למי שטרם קרא, "חזרה לאלף בית".

גדעון סער: אני מקווה שאני לא עושה פה פרסומת אסורה, אני מתייחס לזה מהצד המקצועי.

עינת וילף: תודה רבה על העבודה המרשימה שאתה עושה בתחום זה.

עינת וילף: אני רק רוצה לציין.

עינת וילף: זה אמנם נרמז בעדינות שלו היה הדבר רק מהשיקולים של המועצה להשכלה גבוהה יכול להיות שההחלטה היתה אחרת.

עינת וילף: אם כבר היתה העדפה, זה לאוניברסיטה בגליל.

עינת וילף: כדי שלא יישארו האשמות בלתי מבוססות מצד הקולגה שלי, אז בהסכם הקואליציוני של מפלגת העבודה יש סעיף מפורש שמדבר על דרישה מהממשלה לתמוך באוניברסיטה בגליל.

אלכס מילר: מצוין, בואי ניישם.

זבולון אורלב: יגאל כהן אורגד, בבקשה.

יגאל כהן אורגד: אני הנגיד של המוסד.

יגאל כהן אורגד: למי שלא יודע, המקבילה לחתימת המפקד הצבאי במקרה הזה, זה האישור של הממשלה להכרה אקדמית על-ידי המועצה להשכלה גבוהה.

יגאל כהן אורגד: הניסיון ליצור פה דימוי של מיליטריזציה של התהליך פשוט אין לה בסיס.

יגאל כהן אורגד: במדינת ישראל כל אוניברסיטה חדשה שאושרה קיבלה אחרי זה אישור הממשלה.

זבולון אורלב: גם כל מכללה אקדמית.

יגאל כהן אורגד: הדוגמה הבולטת ביותר אלה אוניברסיטאות חיפה ובאר-שבע שבהן הממשלה נזכרה 10 ו-16 שנה לאחר שהמועצה להשכלה גבוהה נתנה להם את ההכרה כאוניברסיטה, גם הממשלה אישרה אותם רטרואקטיבית.

יגאל כהן אורגד: זה לגבי המישור הטכני.

יגאל כהן אורגד: בצד המהותי, ואני אומר את זה לאוזני כולנו, ולא רק לאוזניה של חברת הכנסת וילף.

יגאל כהן אורגד: רבותיי, המועצה להשכלה גבוהה פועלת מתוקף חוק משנת 1958.

יגאל כהן אורגד: היא עד היום לא מילאה את התפקיד שנדרש בחוק המועצה להשכלה גבוהה וזה קביעת קריטריון מה זאת אוניברסיטה.

יגאל כהן אורגד: לצערי זה לא מקרי וזאת ללא קשר למקרה של יו"ר או לא יו"ש.

יגאל כהן אורגד: אני יכול לומר שמאמצים שנעשו במהלך השנים שאני מכיר את הנושא, להביא לכך שייקבעו קריטריונים, יובשו או באיבם נעצרו, לפני הדיון בקריטריונים למכללת אוניברסיטאות ובקריטריונים למכללות אוניברסיטאיות אחר-כך.

יגאל כהן אורגד: כשהוועדה ברשותו של פרופסור יעקב זיו בחנה את הנושא בעקבות החלטת הממשלה מ-2005, ועדה ברמה גבוהה של אנשים שהם כולם בעלי תפקידים מרכזיים במערכת ההשכלה הגבוהה.

יגאל כהן אורגד: ביניהם פזי ז"ל ואחרים.

יגאל כהן אורגד: הם קבעו קריטריונים לתהליך של דינאמיקה של מעבר וות"ת אישרה אותו פה אחד.

יגאל כהן אורגד: כשזה הגיע לאישור המל"ג, רכילאים ואנשי לשון הרע אומרים שכיוון שהם חשדו שמי שיעמוד בקריטריונים זה בראש ובראשונה מכללת יהודה ושומרון.

יגאל כהן אורגד: המל"ג דחתה את הקריטריונים בלי דיון.

יגאל כהן אורגד: מי שיבדוק את הפרוטוקולים של מל"ג, היא קיבלה את ההחלטות של ועדת גרוסמן, עם פרופסור זיו, את האישור פה אחד של ות"ת וזרקה את זה בלי דיון.

יגאל כהן אורגד: תבדקו את הפרוטוקולים.

יגאל כהן אורגד: אני מציע לעצמנו, ואני מדבר כרגע כאזרח אינטרסנט, לנסות להפעיל את שיקול הדעת הענייני לבחון את המוסדות ביכולת המקצועית שלהם.

יגאל כהן אורגד: אגב, ההתחייבות שלנו לחמש שנים נעשתה ב-1.5.2005.

יגאל כהן אורגד: זה היה התנאי ששרת החינוך לימור לבנת דרשה כדי שהיא תביא את זה לממשלה.

יגאל כהן אורגד: ב-2005 התחייבנו ל-5 שנים.

זבולון אורלב: אני מבין שעוד יהיה לכם דיון עם שר החינוך איך לספור את ה-5 שנים.

זבולון אורלב: יגאל כהן אורגד.

זבולון אורלב: לא, האלוף קבע את העובדה.

זבולון אורלב: יש הסכמה.

זבולון אורלב: עברו שנתיים ושבעה חודשיים, נשארו עוד שנתיים וחמישה חודשים.

זבולון אורלב: אין התחייבות של הות"ת שיום אחרי השנתיים וחמישה חודשים היא תכניס אותנו לתקצוב כאוניברסיטה.

זבולון אורלב: אבל אין התחייבות שלא תדרשו.

יגאל כהן אורגד: ישנו אישור של שר האוצר, אהוד אולמרט, וממלא מקום ראש הממשלה, למערכת ההשכלה הגבוהה.

יגאל כהן אורגד: הוא ניתן לות"ת ערב הדיון של ות"ת בנושא, שכאשר נוכר כאוניברסיטה בתום החמש שנים, התוספת לתקציב לא תבוא מתוך התקציבים הקיימים של ההשכלה הגבוהה אלא תבוא כתוספת לתקציבי ההשכלה הגבוהה למטרה הזאת.

יגאל כהן אורגד: ההתחייבות הזאת ניתנה בהשתתפות פעילה של אגף תקציבים בניסוח המכתב.

זבולון אורלב: יש לך עוד שנתיים וחמישה חודשים להיות אופטימי.

גדעון סער: אני מצטער, אני צריך לצאת.

זבולון אורלב: אנחנו נפרדים משר החינוך.

זבולון אורלב: פרופסור דן מאיר שטיין, בבקשה.

דן מאירשטיין: שאלו אותי לפני הרבה מאוד שנים איך הופכים מכללה לאוניברסיטה?

דן מאירשטיין: אמרתי שמתנהגים כמו אוניברסיטה.

דן מאירשטיין: יש לי תחושה מאוד מוזרה כאשר נכנסים לבעיות הפוליטיות.

דן מאירשטיין: אני שייך למערכת האקדמית כחבר סגל בכיר מזה 42 שנה ואני חשבתי ואני עדיין חושב שהחלטות צריכות להיות אקדמיות.

דן מאירשטיין: אני חושב שהוכחנו לאותה ועדה מאוד בכירה שביקרה אותנו שאנחנו עומדים בדרישות.

דן מאירשטיין: אני חושב שהדברים שנדרשו מאיתנו למשך חמש השנים, הגשמנו בשנתיים וחצי.

דן מאירשטיין: אנחנו בעצם עומדים בכל תנאי.

דן מאירשטיין: לא משום שאנחנו רוצים לעמוד בתנאים אלא משום שאקדמית הם נחוצים.

דן מאירשטיין: התנאים שנדרשנו להם, לטעמי, הם דברים נחוצים.

דן מאירשטיין: אני חושב שאפשר להסתכל בהרבה סיפוק על ההישגים האקדמיים.

דן מאירשטיין: הם לעולם לא מספיקים כי המטרה היא להיות היום יותר טוב מאתמול ומחר יותר טוב מהיום.

דן מאירשטיין: זה שיפוע שאיננו נגמר.

דן מאירשטיין: אם איזה מוסד אקדמי יחשוב שהוא הגיע לשיא הוא טועה, משום שאם הוא יישאר איפה שהוא נמצא אז זה הסוף ומישהו אחר יעבור אותו.

דן מאירשטיין: אנחנו עושים כל מה שאנחנו יכולים כדי להיות יותר טובים.

דן מאירשטיין: אני חושב שההחלטות האקדמיות הן אלה שקבעו ולא הפוליטיות.

זבולון אורלב: גדי פרנק, סמנכ"ל תכנון במועצה להשכלה גבוהה.

גדי פרנק: לא אחזור על כל ההיסטוריה ועל ההתחייבויות השונות, התקציביות, תכנוניות אקדמיות שניתנו פה.

גדי פרנק: הזכירו כבר את הכול ואין צורך לחזור.

גדי פרנק: אני רק מבקש להדגיש כמה נקודות.

גדי פרנק: סוגיית הצורך באוניברסיטה נוספת בישראל והאמירה הברורה של ות"ת ומל"ג, שאין צורך כזה בחומש הקרוב, היא לא שאלה רק של ויכוחים פנים אקדמיים ורצון לשמור על טריטוריה, כפי שאולי הוזכר פה לגבי ההיסטוריה.

גדי פרנק: אני לא מתייחס כרגע להיסטוריה, אלא שאם אתה בוחן את השאלה הזאת במונחים אובייקטיבים שאפשר להשוות אותם לעולם, במונחים של פריסה גיאוגרפית של המוסדות, כמות המוסדות ביחס למספר הנפשות בישראל, ביחס לגודל הגיאוגרפי של ישראל, כיסוי החוגים וכדומה, אנחנו לא מוצאים כרגע צורך כזה.

גדי פרנק: יתרה מזאת, במידה מסוימת אנחנו אומרים שאפילו שבע המוסדות הקיימים זה מעט יותר מידי במונחים של מה שישראל מסוגלת לעכל, וזאת לפני הסוגיות התקציביות שהיושב ראש הזכיר ובצדק.

גדי פרנק: עוד שתי נקודות שהייתי רוצה להדגיש.

גדי פרנק: אכן ניתנו כל מיני התחייבויות אבל מה שמאוד חשוב לנו – היה פה תהליך שבמידה מסוימת אפשר לציין אותו לחיוב מצד המרכז האוניברסיטאי אריאל בשומרון.

גדי פרנק: היום אפשר להגיד את זה בצורה מסודרת והרבה שנים לא שמעתם נציג של ות"ת ומל"ג אומר את זה וזה בסדר.

זבולון אורלב: כשהיה סגן ראש המל"ג היה אצלי תוך איומי מלחמות, שהוזכר כאן, שהפלמ"ח הגיע ברגע האחרון לצפת.

זבולון אורלב: אני מדבר על הקודם לקודם, סליחה.

גדי פרנק: אז גם מצד המרכז האוניברסיטאי וגם מצד מל"ג יו"ש, אני חושב שהיה פה תהליך בסך הכול סביר ואף יותר מכך.

גדי פרנק: אני חושב שגם הם יכולים להעיד על זה מצידם.

יגאל כהן אורגד: אני יכול לומר שאני אמרתי ליושב ראש הות"ת ולגדי: אתם אנשים שתענוג לריב איתם.

יגאל כהן אורגד: זאת לא היתה מריבה, זאת באמת היתה יצירת הבנות.

גדי פרנק: אכן היו פה ריבים מקצועיים וזה בסדר.

גדי פרנק: יש פה שאלות תכנוניות ושאלות משפטיות לא פשוטות.

גדי פרנק: זה גם מה שעיכב את התהליך מעבר לסוגיות אחרות.

גדי פרנק: בכל זאת אני מבקש טיפה למחות.

גדי פרנק: אני חושב שחלק מהאמירות בפתיחת הדיון שהעבירו ביקורת על מל"ג ועל ות"ת בצורה קצת מוגזמת.

זבולון אורלב: על מל"ג, לא על ות"ת.

גדי פרנק: אני חושב שזה לא ראוי לאור העובדה שאכן היו סוגיות משפטיות מאוד כבדות בשאלה הזאת.

גדי פרנק: גם השר הזכיר את זה וגם אתם.

גדי פרנק: יש כאן מוסד שנמצא במקום שהוא לא בדיוק תחת השיפוט של ממשלת ישראל.

גדי פרנק: גם יושב הראש הזכיר את זה.

גדי פרנק: ישנו מוסד שלא ממשלת ישראל צריכה לאשר את ההכרה הקבועה במוסד.

זבולון אורלב: נכון, יש מקבילה שזה אלוף הפיקוד.

גדי פרנק: זה אכן הליך שפעם ראשונה קורה במדינת ישראל מבחינת הסוגיה הספציפית הזאת.

זבולון אורלב: לא, כל מוסד אקדמי שניתנה לו הכרה, אלוף הפיקוד חתם עליו.

זבולון אורלב: זה קרה בכל שלושת המוסדות הקיימים, גם במכללות אקדמיות, אלוף הפיקוד חתם.

זבולון אורלב: זאת חתימה רביעית שלו ולא ראשונה.

זבולון אורלב: צריך לדייק בעובדות.

גדי פרנק: בסדר, אבל לא על הסוגיה הזאת של הכרה אוניברסיטאית.

זבולון אורלב: הכרה במוסד אוניברסיטאי, זה בפעם הראשונה.

גדי פרנק: לכן כן היו כאן סוגיות לא פשוטות.

גדי פרנק: עוד פעם, לא אכנס לסוגיות העבר ומחלוקת העבר על השימוש בשם לפני ואחרי.

גדי פרנק: רק על זה רציתי טיפה למחות אבל לא מעבר לזה.

זבולון אורלב: עדנה הראל ממשרד המשפטים, בעבר היועצת המשפטית של השר אמנון רובינשטיין בנושא השכלה גבוהה.

עדנה הראל: יש לי כמה הערות משפטיות ביחס לתיאור הדברים בהיבטים המשפטיים כי אני חושבת שבמובן מסוים נאמרו פה דברים שהקונטקסט המשפטי שלהם הוא לא מדויק.

עדנה הראל: כפי שאמר שר החינוך, המבנה המשפטי הוא כזה שאכן שר הביטחון איננו המוסמך ואיננו בעל הסמכויות לעניין האישור.

עדנה הראל: המקבילה של ממשלת ישראל, לפי חוק המועצה להשכלה גבוהה באזור הוא המפקד ולכן ההחלטה היא החלטת המפקד.

עדנה הראל: אינני מתווכחת עם המישורים הפוליטיים של אופן הפעלת שיקול דעתו של המפקד, הגם שכבעל סמכות הוא מפעיל את שיקול דעתו והוא נדרש להפעיל את שיקול דעתו הוא, גם אם הוא מתייעץ עם גורמים אחרים קודם ההחלטה.

עדנה הראל: שיקול הדעת בעניין הזה כמקבילת ממשלה נתון למפקד.

עדנה הראל: זאת הערה אחת.

עדנה הראל: הערה שנייה.

עדנה הראל: המפקד הצבאי לא עיכב אצלו את ההחלטה 3 שנים, כפי שאפשר היה להבין מהצגת הדברים.

עדנה הראל: אני חושבת שהצגת הדברים הזאת, שהמכללה נותנת לה יד כאן, עושה עוול למפקד שלא בדין.

עדנה הראל: הבקשה הוגשה למפקד ב-8.12.2009.

עדנה הראל: עד אז, בלא מעט דיונים, הודע בפני המכללה ובפני המועצה להשכלה גבוה יהודה ושומרון, שנדרש אישור מפקד להחלטה, הגם שמל"ג יו"ש לא היתה מודעת לזה בעת קבלת החלטתה.

עדנה הראל: המכללה מטעמיה היא, ואני לא רוצה להיכנס לזה, זה לא עניין משפטי, נמנעה מלהגיש את הבקשה למפקד.

עדנה הראל: משהוגשה הבקשה למפקד הבקשה טופלה על היבטיה המשפטיים והאחרים באופן שלא ניתן לבקר אותו בהיבטים של לוחות זמנים.

זבולון אורלב: מתי הוגשה הבקשה?

עדנה הראל: ב-8.12.2009.

עדנה הראל: עד אז, למרות שהודע למכללה, המכללה ביקשה דיונים חוזרים - - -

זבולון אורלב: זה משנה את התמונה לגבי מה שאמרתי.

עדנה הראל: חד משמעית משנה את התמונה.

יגאל כהן אורגד: זה נכון מה שעדנה אמרה.

עדנה הראל: עד אז הודע למכללה – זה לא שהמכללה לא ידעה, להיפך.

עדנה הראל: המכללה ניסתה להתווכח על אותו תזה שפה היא מציג כמובן מאליו, שהמפקד הוא מקביל לממשלה.

עדנה הראל: הם ניסו להתווכח על זה ואמרו שלא צריך את אישור המפקד.

עדנה הראל: אני אומרת מטעמה היא, אני לא רוצה להיכנס לזה.

עדנה הראל: המבין יבין, הלא מבין ינחש מה שהוא רוצה לנחש.

עדנה הראל: העיכוב בקבלת ההחלטה נבע אך ורק מהחישובים שעשתה המכללה והבחירה שלה מתי להגיש את הבקשה למפקד.

עדנה הראל: דבר נוסף לעניין ההיבט המשפטי.

עדנה הראל: שאלת במה שונה אישור המפקד לעניין מרכז אוניברסיטאי מהאישורים שניתנו קודם בהיבט המשפטי?

עדנה הראל: בהיבט המשפטי השוני שנוצר פה, ואחד הקשיים והמורכבויות הוא היחס בין עמדת ות"ת התכנונית לבין הפעלת שיקול דעתו של המפקד.

עדנה הראל: בעת קבלת ההחלטות הקודמות של המפקד הצבאי ואישור החלטת מל"ג יו"ש לעניין הקמת מכללות, לא התעורר קונפליקט בין החלטת מל"ג יו"ש לבין העמדה התכנונית של ות"ת.

עדנה הראל: כידוע, לות"ת יש תפקיד תקצובי וגם תקציב תכנוני.

עדנה הראל: גם בחוות דעת המשנה ליועץ המשפטי לממשלה בעניין היסח בין סמכויות ות"ת לסמכויות מל"ג יו"ש, נעשתה אבחנה בשאלה של התפקידים התקצוביים והתפקידים התכנוניים.

עדנה הראל: בתפקידים התכנוניים יש הסתכלות כוללת על המרחב, לצורך העניין, של מערכת ההשכלה הגבוהה ביו"ש ובישראל במאוחד, כי יש קשרי גומלין בשימוש שעושים סטודנטים בלימודים.

עדנה הראל: לא לחינם נעשה תיקון באותו זמן שהייתי עובדת משרד החינוך, לחוק המועצה להשכלה גבוהה, והוסף סעיף 28א על-מנת לאפשר מעמד לתארים לפי מל"ג יו"ש בדין הישראלי.

עדנה הראל: משכך, ההיבט התכנוני הוא היבט תכנוני כולל ובדין.

עדנה הראל: כאשר ההיבט התכנוני הזה מייעץ לממשלה שלא להקים אוניברסיטה נוספת, השאלה היא מהי הממשלה או מקבילתה באזור, מפעילה את שיקול דעתה בעניין הזה.

עדנה הראל: בזה שונה קבלת ההחלטה הזאת מהבחינה המשפטית באופן הפעלת שיקול הדעת מההחלטות הקודמות.

עדנה הראל: דבר נוסף לגבי הרישום ברשם העמותות.

עדנה הראל: מעת שהודע למכללה שהיא נדרשת לאישור נוסף, ברור שהרישום ברשם העמותות היה רישום של גוף שלא קיבל את אישורו כדין והעניין הזה של רשם העמותות לא היה מלחמה של מל"ג כשלעצמה הוא היה גם חלק מההודעות, גם של המדינה בהליכים משפטיים שונים שהיו בעניין הזה.

זבולון אורלב: תודה רבה, דני גלושנקוב ממשרד האוצר אגף התקציבים.

דני גלושנקוב: הוצגה עמדה שקיימת התחייבות של שר האוצר להגדיל את תקציב ות"ת בשל העובדה שמכללת אריאל תהפוך או שלא תהפוך לאוניברסיטה בעתיד.

זבולון אורלב: זה לא מה שהוצג.

זבולון אורלב: אני הבנתי ששר האוצר התחייב שאם וכאשר תינתן תוספת תקציבית, אם הם יעמדו בתנאים ויהיו אוניברסיטה, זה לא יבוא על חשבון האוניברסיטאות הקיימות אלא יבוא מתוספת תקציב.

זבולון אורלב: לא הבנתי שתהיה תוספת תקציב.

דני גלושנקוב: מדובר כאן על תוספת תקציב שמיועדת אך ורק לנושא הזה, אם תהיה.

דני גלושנקוב: את הנושא הזה אנחנו לא מכירים.

דני גלושנקוב: אני מוכן לבדוק את זה אצלנו אבל עד כמה שידוע לי לא קיימת אמירה כזאת של שר האוצר.

זבולון אורלב: יגאל, אם יש התחייבות כזאת, תראה לי.

יגאל כהן אורגד: מייד אדוני היושב ראש.

דני גלושנקוב: אני רוצה להזכיר שמשרד האוצר לא נוהג לקיים קשר ישיר עם איזה מוסד להשכלה גבוהה בשל חוק המל"ג ששם את הות"ת כגוף חוצץ בין הממשלה לבין המוסדות.

דני גלושנקוב: הערה אחרונה ומקצועית שלדעתנו חשוב להגיד אותה: אנחנו כן תומכים בעמדת הות"ת שרואה צורך לבחון את הנחיצות של הקמת אוניברסיטה נוספת בישראל אך ורק מהטעמים של פיזור מאמצי המחקר ולא ריכוז מאמצי המחקר.

זבולון אורלב: אנחנו ננצל את ההזדמנות וגם נעניק לך את המכתב שכתב שר האוצר אהוד אולמרט ביום ג' בתשרי, תשס"ו, 6.10.2005: "לכבוד פרופסור שלמה גרוסמן יושב ראש ות"ת.

זבולון אורלב: שלמה שלום.

זבולון אורלב: ברצוני להודיעכם כי בהתאם לסיכום עם המכללה האקדמית יהודה ושומרון, אם וכאשר יימצא על ידי הגורמים המוסמכים לכך כי המכללה ראויה להפוך לאוניברסיטה מההיבטים האקדמיים והמכללה תוסף כאמור לאוניברסיטה, אזי באם תידרש על ידי המכללה תוספת תקציבים כתוצאה מהשוני בקריטריוני התקצוב בין מכללה לאוניברסיטה, היא תמומן אך ורק מתוספות תקציביות שיגיעו למערכת ההשכלה הגבוהה ככל שיינתנו ולא מבסיס התקציב הנוכחי.

זבולון אורלב: הודעה זאת מביאה בחשבון, בין השאר, גם את התחייבות המכללה מיום 1.5.2005 במכתב אל שרת החינוך לפיה, במשך 5 שנים לא תבקש המכללה תוספת תקציב הנובעת מהשוני בקריטריוני התקצוב באוניברסיטה לעומת הקריטריונים במכללות.

זבולון אורלב: העתק: גברת לימור לבנת שרת החינוך, מר קובי הבר, הממונה על התקציבים, מר אביב סובל סגן הממונה על התקציבים".

זבולון אורלב: אם אינני טועה הוא לא ממונה יותר ובמקומו בר סימנטוב.

זבולון אורלב: אנחנו נצלם את המכתב הזה ותוכל לתת אותו למר סימן טוב, כי מר אביב סובל לא העביר לו בחפיפה את המכתב הזה.

דני גלושנקוב: נלמד את המכתב הזה.

זבולון אורלב: כדאי שתלמד אותו.

זבולון אורלב: בסוף הישיבה תקבלו העתקים.

מאור פישמן: אני מהפרקליטות הצבאית.

מאור פישמן: אני מצטרף לדברים שנאמרו על ידי עדנה.

מאור פישמן: אנחנו היועצים המשפטיים של אלוף הפיקוד.

מאור פישמן: אנחנו, כמובן, ייעצנו לו לאורך כל הדרך בעניין.

מאור פישמן: אני מצטרף לדברים שנאמרו על-ידי עדנה.

מאור פישמן: אני מבקש להבהיר את הניתוק המוחלט של הצבא ושל האלוף מכל הסוגיה הפוליטית, ככל שהיא קיימת כאן.

מאור פישמן: השיקולים שהנחו בעניין הזה לא היו שיקולים פוליטיים.

מאור פישמן: כנציגי הצבא כמובן לא שוקלים שיקולים פוליטיים וחשוב שהדבר הזה יובהר.

מאור פישמן: ככל שהם קיימים, הם במקומות אחרים אבל לא על שולחנו של האלוף ולא על שולחנו של הצבא.

מאור פישמן: כפי שציינה עדנה הראל, הבקשה הוגשה ב-8.12.2009 והחל מרגע הגשת הבקשה נשקלו שיקולים מקצועיים.

מאור פישמן: פנינו באופן ישיר לגורמי המקצוע שיושבים כאן, דהיינו, למל"ג יו"ש, משרד המשפטים, ות"ת.

מאור פישמן: קיבלנו את עמדתם, ביקשנו הבהרות.

זבולון אורלב: לא היתה מעורבות של שר הביטחון?

מאור פישמן: אני מדבר על הטיפול בפנייה.

מאור פישמן: פנינו לאותם גורמי מקצוע, קיבלנו מהם הבהרות בנושאים המקצועיים שבטיפולם.

מאור פישמן: לאחר שהושלמו ההבהרות ונתקבלו הבהרות בסוגיות של תקציב, תכנון, סוגיות מקצועיות שנוגעות לענייני החינוך, שבהם כמובן הפיקוד לא עוסק באופן שוטף והוא לא הגורם המומחה ולא הגורם המוסמך.

מאור פישמן: לאחר שהוא נועץ באותם גורמי מקצוע הוא קיבל את החלטתו וחתם עליה.

מאור פישמן: אנחנו מבקשים להבהיר כאן ששמה של המכללה בעקבות השינוי, נקבע חד משמעית על-פי החלטת מל"ג יו"ש.

מאור פישמן: אותן החלטות שמצוינות בתעודת ההכרה, הן החלטות שבהן נקבע ששמה יהיה "מרכז אוניברסיטאי" ובמפורש לא אוניברסיטה.

מאור פישמן: לעניין מועד ההכרה ומשך ההכרה, גם זה נקבע במפורש, שוב, לאור שתי ההחלטות של מל"ג יו"ש.

זבולון אורלב: בכל זאת, אתה מוכן להתייחס למה ששאלתי אותך.

זבולון אורלב: האם היתה או לא היתה מעורבות של הדרג המדיני, לאמור, שר הביטחון.

מאור פישמן: המעורבות היא לא נוגעת לנושא החינוך.

מאור פישמן: אלוף הפיקוד, ככל שהוא פועל בנושאים מהסוג הזה, אז הוא פועל באופן עצמאי.

מאור פישמן: אבל כשיש סוגיות שמעוררות רגישות ברמה המדינית, אז הוא נועץ בגורמים שעימם הוא צריך להיוועץ, אבל לא מעבר לזה.

זבולון אורלב: ברור לנו שמבחינה משפטית, מי שמוסמך כאן הוא אלוף הפיקוד.

זבולון אורלב: יש שאלה שמאוד מטרידה אותנו ואני לא מצליח לקבל עליה תשובה.

זבולון אורלב: האם העיתוי, האם עצם ההחלטה, היא גם כתוצאה ממעורבות, התערבות, לחץ, תקרא לזה איך שאתה רוצה, של שר הביטחון על אלוף הפיקוד.

יגאל כהן אורגד: אני מבקש - - -

זבולון אורלב: אני מבקש שתאפשר לי לנהל את הישיבה.

זבולון אורלב: אתה רוצה שאני אקרא לך לסדר?

מאור פישמן: הסוגיה הזאת טופלה בהיבט המקצועי מרגע שהוגשה הבקשה לאלוף הפיקוד.

מאור פישמן: אני לא מעוניין להתייחס לנושא הזה כי אני לא רוצה להתייחס בנושאים שבהם אני לא עוסק.

זבולון אורלב: יש לך ידיעה או אין לך ידיעה?

זבולון אורלב: אני לא שואל אם אתה רוצה להתייחס, אני שואל אם אתה יודע או לא יודע?

מאור פישמן: מה עומד ברקע הדברים?

זבולון אורלב: אמרתי על מעורבותו של שר הביטחון בחתימתו של אלוף הפיקוד.

זבולון אורלב: האם יש לך או אין לך ידיעה?

זבולון אורלב: לא שאלתי אם אתה רוצה להתייחס.

זבולון אורלב: אני לא יכול לחייב אותך לדבר.

מאור פישמן: אני לא מעוניין.

זבולון אורלב: אתה מוכן לענות לי האם אתה יודע או לא יודע?

מאור פישמן: אפשר להפנות את השאלה למרד הביטחון.

זבולון אורלב: אתה לא רוצה להגיד לי אם אתה יודע או לא יודע?

מאור פישמן: לא, חס וחלילה, אני פשוט לא מעוניין להתייחס.

זבולון אורלב: או.

זבולון אורלב: קי.

זבולון אורלב: אני לא רוצה ללחוץ עליך יותר מידי למרות שאני חושב שמן הראוי שוועדה בכנסת זכאית לקבל את התמונה הבהירה.

זבולון אורלב: אגב, אני לא רואה שום פסול בזה שהדרג המדינה מתערב.

זבולון אורלב: אני אומר את זה בצורה ברורה.

זבולון אורלב: השאלה היא האם הוא התערב או לא התערב, אנחנו לא מצליחים לפתור את התעלומה הזאת.

זבולון אורלב: אנחנו לא הזמנו אותך.

זבולון אורלב: הפנייה שלנו היתה ללשכת שר הביטחון והם החליטו שאתה מייצג את מערכת הביטחון.

זבולון אורלב: אין לי את מי לשאול אלא רק אותך.

מאור פישמן: חשוב להבהיר, אני לא מתייחס לא כי יש פה משהו להסתיר.

מאור פישמן: חשוב שיובהר, שר הביטחון לא הנחה - - -

זבולון אורלב: הוא לא דיבר עם אלוף הפיקוד?

זבולון אורלב: אלוף הפיקוד לא התייעץ איתו?

זבולון אורלב: שר הביטחון לא שאל אותו?

מאור פישמן: שוב, שר הביטחון לא יכול ולא מוסמך להנחות ללא שום סייגים שנכיר.

מאור פישמן: זה לא בסמכותו.

זבולון אורלב: טוב, תודה רבה.

יגאל כהן אורגד: בישיבה פורמאלית שלי עם האלוף שמני, שקדם לאלוף הנוכחי, בהשתתפות היועץ המשפטי של האלוף שהיום הוא סגן הפרקליט הצבאי, נאמר לי על ידי האלוף שמני:

יגאל כהן אורגד: אני אשמח לחתום אבל אני לא יכול לעשות את זה ללא הנחיה של שר הביטחון.

עדנה הראל: עד התשיעי לדצמבר לא הגשת בקשה.

יגאל כהן אורגד: ודאי, חד משמעית.

זבולון אורלב: הוא לא מכחיש.

זבולון אורלב: העובדה שאת אמרת מבחינתי היא עובדה קיימת ומוצקה שאין עליה ערעור ואמרתי שהיא גם קצת משנה לי את התמונה.

זבולון אורלב: הסטודנטים רוצים לומר משהו?

זבולון אורלב: הסטודנט הראשון הוא מוחמד נסראללה, בבקשה.

מוחמד נסראללה: אני לומד סוציולוגיה ומשאבי אנוש שנה אחרונה.

מוחמד נסראללה: אני גר בקלנסווה ועכשיו אני גר במעונות.

מוחמד נסראללה: כאזרח ערבי של מדינת ישראל אני מאוד שמח וגאה ללמוד במקום הזה.

מוחמד נסראללה: אני מאוד שמח וגאה ללמוד במרכז האוניברסיטאי אריאל בשומרון.

מוחמד נסראללה: החברים שלי שסיימו ללמוד שם ויצאו לשוק החופשי, אני רואה שכן מכירים בתעודות שלהם ולתעודות שלהם יש משקל מול מקומות אחרים.

מוחמד נסראללה: אני לא מתחרט אפילו לשנייה אחת על זה שנרשמתי ללימודים והתחלתי ללמוד במרכז האוניברסיטאי.

אמני יחיא: אני מכפר קרעה ואני גרה במעונות.

אמני יחיא: אני לומדת כלכלה ומשאבי אנוש שנה גימל אחרונה.

אמני יחיא: אני גם מאוד גאה שאני לומדת במרכז האוניברסיטאי.

זבולון אורלב: את כבר תקבלי תעודת בוגרת של המרכז האוניברסיטאי.

זבולון אורלב: בכפר אין עם זה בעיה?

אמני יחיא: ממש לא.

זבולון אורלב: יודעים להפריד פוליטיקה מלימודים אקדמיים.

מוחמד נסראללה: הכי יודעים שיש.

אמני יחיא: המון סטודנטים מהכפר שלנו לומדים שם.

זבולון אורלב: מה אחוז הסטודנטים הערביים אצלכם?

יגאל כהן אורגד: כ-5%.

זבולון אורלב: יעל טור כספא, בבקשה.

יעל טור כספא: אני מצטרפת לדברים שנאמרו על ידי עדנה וגדי.

יעל טור כספא: אני רוצה למחות על מה שנאמר פה בתחילת הדיון לגבי המל"ג.

יעל טור כספא: ברור שמבחינה משפטית העמדה היתה שכל עוד מפקד האזור לא אישר את השימוש בשם "מרכז אוניברסיטאי", השימוש היה שלא כדין ועל אף זאת ולמרות מורת הרוח של הרבה מחברי המל"ג על השימוש שלא כדין בשם, המל"ג, מתוך דאגה כנה לסטודנטים המשיך לקיים את התפקידים שהוטלו עליה כחוק, להכיר בתארים של המכללה בזמנו וכן דאגה וכן פעלה ולא נגרם נזק לסטודנטים.

זבולון אורלב: פרופסור יהלום, משנה ליו"ר מועצת ארגוני הסגל במכללות ובאקדמיות.

זבולון אורלב: אני מבין שאתה יושב ראש הסגל האקדמי.

אשר יהלום: יושב ראש הסגל הבכיר במרכז האוניברסיטאי באריאל.

אשר יהלום: ראשית, המועצה שלנו, המועצה המתאמת, הכירה בשם "מרכז אוניברסיטאי" לפני שהיתה חתימת אלוף הפיקוד, מייד ב-2007, כשפורסמו מסקנות הוועדה האקדמית.

אשר יהלום: הנימוק הוא שהשיקול האקדמי הוא כבד המשקל ומה שפוליטיקאים יעשו זה חשוב אבל המשקל העיקרי הוא האופי האקדמי של המוסד.

אשר יהלום: בהתייחסות לשר החינוך שקיבל מכתב מ-250 אקדמאים, אני חייב לציין שב-2007 התפרסמה מודעת תמיכה במרכז האוניברסיטאי על-ידי למעלה מ-400 פרופסורים מובילים, שתמכו בהסבת מכללת יהודה ושומרון למרכז אוניברסיטאי.

אשר יהלום: חשוב לדעת את זה ולציין את זה.

אשר יהלום: בהתייחסות לדבריו של סמנכ"ל ות"ת גדי פרנק.

אשר יהלום: אני קצת תמה כי במדינה הזאת לא קמה אוניברסיטה חדשה 40 שנה, יתקנו אותי אם אני טועה, והאוכלוסייה גדלה בכמה מיליונים טובים, כך שאני לא מבין איך אין עוד מקום לאוניברסיטה נוספת.

אשר יהלום: זה פשוט מתמיה ביותר.

אשר יהלום: כל זאת, כמובן, בלי לקחת בחשבון את האופי המיוחד של המדינה הזאת, מדינת היהודים, שהעיסוק המדעי הרוחני, האקדמי, הוא קצת יותר רווח.

אשר יהלום: הנקודה האחרונה והחשובה שאני רוצה לומר כאן היא שבהחלט יש התחייבות של המוסד לא לקבל תקצוב נוסף שנובע משיטת התקצוב של המכללות לשיטת התקצוב של אוניברסיטאות, אבל אני חייב להביא אתכם להכיר בעובדה שמי שנושא במשמעות התקציבית הזאת זה הסגל הבכיר של המרכז האוניברסיטאי, שמצד אחד הוא מלמד כמו במכללה ומצד שני חוקר כמו באוניברסיטה.

זבולון אורלב: אתה מקבל שכר כמו במכללה?

אשר יהלום: מקבל שכר כמו במכללה.

אשר יהלום: העומס הוא עומס קשה ביותר ואנחנו נושאים בו הרבה שנים.

אשר יהלום: חלק גדול מהסגל, בעיקר מסיבות ציוניות.

אשר יהלום: יחד עם זאת צריך להסביר את תשומת הלב לכך שיש כמות נכבדת של סטודנטים במוסד, שלא מתוקצבים על-ידי המוסד להשכלה גבוהה, כמכללה לא כאוניברסיטה, והיה בהחלט ראוי לתקצב אותם.

אשר יהלום: אני חושב שזה בהחלט יכול להקל כי כמו שאני אומר, העומס הוא כבד מנשוא.

אלכס מילר: כמה מחברי המועצה להשכלה גבוהה הם חברי מל"ג יו"ש?

קריאה: שניים, בועז טופורובסקי ופרופסור מאיר ניצן.

יגאל כהן אורגד: יש שני נציגים סטודנטים.

אלכס מילר: השאלה האם לאריאל יש נציג במל"ג?

קריאה: אין נציגים למוסדות.

קריאה: פורמאלית, שום חבר מל"ג איננו נציג של אוניברסיטה או מכללה.

זבולון אורלב: אין נציגויות של מוסדות.

זבולון אורלב: אני רוצה לסכם ולומר שוועדת החינוך מברכת על חתימת אלוף הפיקוד על תעודת ההכרה במכללה האקדמית יהודה ושומרון כמרכז אוניברסיטאי אריאל בשומרון, לאור המלצת המועצה להשכלה גבוהה ביהודה ושומרון ומאחלת למרכז האוניברסיטאי, לסגל האקדמי ולסטודנטים הצלחה רבה בדרכם להכרה כאוניברסיטה בתום התקופה.

זבולון אורלב: הוועדה דוחה מכל וכל ניסיונות של אנשי סגל אקדמי לפעול כנגד ההכרה ומברכת את שר החינוך שדחה על הסף את פנייתם של אותם אנשי אקדמיה שדרשו להחרים את המרכז האקדמי.

זבולון אורלב: הוועדה סבורה כי הואיל והחלטת ההכרה התקבלה בתהליך חוקי לחלוטין, יש להוקיר ולכבד את החלטת המוסדות הרשמיים המוסמכים לאשר את ההכרה.

עינת וילף: אני מסתייגת מהסעיף הראשון.

זבולון אורלב: בסדר, אנחנו נצביע.

זבולון אורלב: מי בעד ההחלטה ירים את ידו?

זבולון אורלב: מי נגד?

זבולון אורלב: הצבעה בעד – 2 נגד – 1 נמנעים אין

זבולון אורלב: אני קובע שברוב התקבלה ההחלטה.

זבולון אורלב: תודה רבה הישיבה נעולה.